Compania Gabriel Resources îşi exprimă "dezacordul ferm" şi spune că decizia de vineri a tribunalului de arbitraj de la Washington, care a dat câştig de cauză României în dosarul Roşia Montană, este "în întregime incompatibilă cu orice evaluare obiectivă a probelor prezentate în acest caz", invocând în acest sens opinia separată exprimată de unul dintre arbitri.
Compania Gabriel Resources spune într-un comunicat că analizează decizia împreună cu consilierii săi juridici pentru a-şi evalua opţiunile, luând în calcul inclusiv posibilitatea de a contesta decizia prin intermediul procedurii de anulare prevăzute de Convenţia ICSID, potrivit digifm.ro.
"Considerăm că decizia majorităţii este profund greşită. Aşa cum a recunoscut arbitrul disident, intervenţia politică susţinută a Guvernului României în drepturile contractuale ale Gabriel a împiedicat dezvoltarea unui proiect minier emblematic deţinut în parteneriat cu statul. Vom avea nevoie de timp pentru a ne evalua opţiunile, dar ne grăbim să înregistrăm aprecierile noastre sincere faţă de acţionarii noştri pentru sprijinul şi răbdarea lor de nezdruncinat pe parcursul acestui proces prelungit. Dorim, de asemenea, să ne exprimăm recunoştinţa faţă de conducerea noastră serioasă şi harnică şi faţă de echipa de angajaţi, din România şi din străinătate, care şi-au dedicat o parte semnificativă a carierei lor pentru dezvoltarea proiectului, cu convingerea sinceră că acesta era în interesul ţării", a transmis Anna El-Erian, preşedinte al Gabriel Resources.
La rândul său, Dragoş Tănase, CEO al Gabriel Resources, şi-a expimat regretul că "România, economia şi cetăţenii săi au ratat oportunitatea de a beneficia de acest proiect minier. Vom studia în detaliu decizia Tribunalului înainte de a ne evalua următorii paşi", a promis oficialul, într-un comunicat citat de Yahoo Finance.
Centrul Internaţional pentru Reglementarea Diferendelor Relative la Investiţii (ICSID) al Băncii Mondiale a emis vineri o decizie prin care a respins, cu o majoritate de doi la unu, cererile de arbitraj depuse de companie împotriva Guvernului României în legătură cu investiţiile sale în proiectul minier de aur şi argint de la Roşia Montană. În plus, Tribunalul a acordat României aproximativ 10 milioane de dolari SUA pentru onorariile şi cheltuielile juridice suportate în legătură cu apărarea sa în instanţa de arbitraj.
Sentinţa este obligatorie pentru părţi.
Gabriel a iniţiat arbitrajul în faţa ICSID în iulie 2015, în temeiul tratatelor bilaterale de investiţii Canada-România şi Regatul Unit-România, ca urmare a refuzului guvernului român de a acţiona în ceea ce priveşte autorizarea proiectului Roşia Montană.
Cioloș, atac la Ciolacu, după decizia din procesul pentru Roșia Montană
Europarlamentarul Partidului REPER Dacian Cioloş a susţine că premierul Marcel Ciolacu "a distribuit ştiri false" în cazul Roşia Montană şi în felul acesta "a subminat grav apărarea statului român şi a umflat acţiunile" Gold Corporation.
"Timp de câteva săptămâni, prim-ministrul Guvernului României, Marcel Ciolacu, a distribuit ştiri false despre despăgubiri închipuite şi m-a acuzat împreună cu toţi pesediştii pentru includerea Roşiei Montane în UNESCO. Ieri, România a triumfat într-un proces care nu a fost doar despre aur, ci despre sufletul şi inima ţării noastre.